**Fir de praf**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Fir de praf

Fir de praf plimbat de soartă

peste-a veacului tristețe,

gând cătând o altă poartă,

pentru o brumă de justețe!

Goi, umplând o viață goală

peste-a timpului ursită,

bătăi de inimă de ceară,

pentru te miri care ispită!

Poate, uneori, pe-o roată

ne frământă greu, tăcut,

pentru-o viață îndesată

într-o strachină de lut!

Vom muri, că ăsta-i birul

pentru daru-acestei vieți,

îngrășând niște puieți

ce umbresc tot cimitirul!

Fir de praf pierdut în vânt,

ăsta-i omu-n voia sorții

vis de viață-n somnul morții,

ce iese dintr-un mormânt!